C 132/126
SK
Úradný vestník Európskej únie
24.3.2022
Štvrtok 7. októbra 2021
48. vyjadruje poľutovanie nad úsilím ruskej vlády o podriadenie občianskej spoločnosti, čo má veľmi negatívny vplyv na pôvodné obyvateľstvo, a to obmedzovaním nezávislosti ich zastúpení a partnerstiev na medzinárodných fórach a blokovaním prístupu k externým finančným prostriedkom; poznamenáva, že podobným problémom čelia aj iné mimovládne organizácie vrátane environmentalistov; 49. zastáva názor, že pri všetkých činnostiach v arktickom regióne vrátane riadenia a využívania arktických prírodných zdrojov by sa mali rešpektovať práva pôvodného obyvateľstva a ostatných miestnych obyvateľov, pre ktorých by zároveň tieto činnosti mali byť prínosom; v tejto súvislosti sa zasadzuje za silnejšie prepojenie medzi podnikmi pôsobiacimi v Arktíde a miestnymi komunitami s cieľom vytvárať hospodárske a výskumné príležitosti, pracovné miesta a udržateľný rozvoj zdrojov a podporuje vykonávanie noriem, ako je arktický investičný protokol a iniciatíva OSN za globálny pakt; pripomína existujúce medzinárodné nástroje, ktorými sa ustanovujú jurisdikcie, práva a povinnosti štátov v oblasti riadenia a udržateľného využívania prírodných zdrojov, a trvá na tom, aby sa tieto nástroje naďalej v plnej miere dodržiavali; zdôrazňuje, že je dôležité zabezpečiť medziľudskú spoluprácu, prístup k vzdelávaniu a podnikateľským príležitostiam a podporu pre mladých ľudí v Arktíde; 50. zdôrazňuje, že je dôležité zaoberať sa ambíciami, potrebami a výzvami, ktorým čelí miestne obyvateľstvo, najmä pokiaľ ide o medziľudskú spoluprácu, prepojenosť, prístup k internetu, vzdelávanie, zdravotnú starostlivosť a zamestnanie, predovšetkým s ohľadom na mladých ľudí a marginalizované skupiny; zdôrazňuje, že aktualizovaná politika pre Arktídu musí zahŕňať ambiciózny rodový rozmer; žiada, aby sa posilnilo financovanie programov, ako sú program „zo severu na sever“ a iné programy mobility zamerané najmä na mladých ľudí žijúcich v Arktíde, a aby sa zvýšila podpora a zdroje, ktoré pomôžu obyvateľom Arktídy prispôsobiť sa zásadným zmenám spôsobeným zmenou klímy; 51. opakuje svoju výzvu určenú všetkým zostávajúcim členským štátom, aby bezodkladne ratifikovali Dohovor MOP č. 169 o domorodom a kmeňovom obyvateľstve;
Veda a znalosti 52. vyzýva arktické štáty, aby splnili svoje záväzky vyplývajúce z Dohovoru o biologickej diverzite, najmä pokiaľ ide o ochranu in situ; vyzýva všetky štáty, aby zabezpečili, že pôvodné obyvateľstvo a miestne komunity Arktídy sa budú zúčastňovať na poradách a rozhodovacích procesoch príslušných medzinárodných diplomatických fór o zmene klímy a biodiverzite; podporuje odporúčanie, aby pôvodné obyvateľstvo malo priamy prístup k finančným prostriedkom zo Zeleného klimatického fondu (GCF) na svoje iniciatívy v oblasti udržateľného zmierňovania zmeny klímy a adaptácie na ňu; 53. zdôrazňuje významný prínos EÚ a jej členských štátov v oblasti polárnej vedy, ktorá bude nevyhnutná na porozumenie globálnym a miestnym účinkom zmeny klímy, a vyzdvihuje význam znalostí ako základného prvku pre prijímanie politických rozhodnutí a udržateľný rozvoj v Arktíde; opakuje výzvu zo 14. konferencie poslancov arktického regiónu, aby sa posilnila vedomostná základňa a zlepšila vedecká spolupráca s pomocou novej iniciatívy Medzinárodný polárny rok; podporuje medzinárodné úsilie vynakladané v oblasti vedy, znalostí a inovácií s arktickým rozmerom, ako aj spoluprácu v oblasti výskumu v Arktíde, napríklad uzavretie a vykonávanie Dohody o posilnení medzinárodnej vedeckej spolupráce v Arktíde; 54. konštatuje, že EÚ je hlavným financovateľom arktického výskumu prostredníctvom programov ako Horizont 2020; zdôrazňuje potrebu zvýšiť financovanie výskumu a vývoja v Arktíde z prostriedkov EÚ; požaduje väčšiu viditeľnosť a koordináciu výskumu a inovácií zameraných na Arktídu, a to aj v rámci programu Horizont Európa; vyzýva Komisiu, aby poskytla komplexný prehľad finančných prostriedkov EÚ určených pre tento región a zložiek týkajúcich sa Arktídy v horizontálnych programoch EÚ, a naliehavo vyzýva EÚ, aby zaviedla ambiciózny, perspektívny a environmentálne udržateľný investičný plán pre Arktídu; domnieva sa, že v rámci takéhoto plánu by sa malo zvýšiť financovanie v kľúčových oblastiach, ako je vedecký výskum, a prideliť väčší objem finančných prostriedkov na výskum, vývoj a inovácie v Arktíde, vesmírnu, digitálnu a dopravnú infraštruktúru, vesmírne technológie, udržateľnú lodnú dopravu, udržateľnú ťažbu a spracovanie surovín, energiu z obnoviteľných zdrojov a iné nízkouhlíkové činnosti a na cestovný ruch; zdôrazňuje, že treba zlepšiť synergie medzi existujúcimi nástrojmi financovania, aby sa zabránilo možnej duplicite a maximalizovali sa interakcie medzi vnútornými a vonkajšími programami EÚ; 55. konštatuje, že Arktída má obrovský potenciál pre inovácie a udržateľné využívanie zdrojov, ako aj pre vyvíjanie postupov, ktoré možno následne realizovať na celom svete, pričom je skúšobným prostredím okrem iného pre geotermálne, veterné a vodné projekty, bezuhlíkovú výrobu ocele a ekologickejšiu výrobu batérií; uznáva prínos vesmírnych programov EÚ, ako sú Copernicus, Galileo, Európska prekryvná služba geostacionárnej navigácie a satelitné komunikácie, k bezpečnosti a ochrane životného prostredia, mora a ľudí v Arktíde tým, že umožňujú okrem iného monitorovanie vývoja